
Tisztelt Képviselő-testület!

I. Előzmények:

A Magyar Államkincstár az államháztartásról szóló 2011. évi CXCV. törvény, valamint az államháztartásról szóló törvény végrehajtásáról szóló 368/2011. (XII.31.) Kormányrendelet előírásai alapján közhiteles törzskönyvi nyilvántartást vezet a törzskönyvi jogi személyekről. Az önkormányzatok törzskönyvi jogi személyek, így a jogszabályok által előírt adatokat nyilvántartja a Kincstár. 
A kormányzati funkciók és államháztartási szakágazatok osztályozási rendjéről szóló 15/2019. (XII. 7.) PM rendelet 2. §-a alapján a költségvetési szervek közfeladatait, szakmai alaptevékenységeit kormányzati funkciókba kell sorolni, melynek alapján kell nyilvántartani és elszámolni a bevételeket és kiadásokat.

Megállapítást nyert, hogy az Önkormányzat nyilvántartásban szereplő kormányzati funkcióinak felsorolása nem szerepel a Képviselő-testület és szervei szervezeti és működési szabályzatáról, valamint az önkormányzati képviselők tiszteletdíjáról, költségtérítéséről és a Polgármester jutalmáról szóló 14/2020. (IX. 28.) önkormányzati rendeletben, mint szervezeti és működési szabályzatban, ugyanakkor az államháztartásról szóló törvény végrehajtásáról szóló 368/2011. (XII.31.) Kormányrendelet 13. § (1) bekezdés c) pontja alapján a szervezeti és működési szabályzatnak tartalmaznia kell a kormányzati funkciók szerint besorolt alaptevékenységeket.

A Képviselő-testület 2023. január 27-én jóváhagyta a törzskönyvi nyilvántartásra irányuló módosítást, valamint kiegészítette a Képviselő-testület és szervei szervezeti és működési szabályzatáról, valamint az önkormányzati képviselők tiszteletdíjáról, költségtérítéséről és a Polgármester jutalmáról szóló 14/2020. (IX. 28.) önkormányzati rendeletet a kormányzati funkciószámokat tartalmazó 6. melléklettel. 

2023. márciusában a Képviselő-testület megalkotta az Önkormányzat vagyonáról és a vagyongazdálkodás szabályairól szóló 10/2023. (III. 31.) önkormányzati rendeletet. A vagyonrendelet 2023. június 1. napján lép hatályba kellő időt biztosítva ezzel a felkészülésre, melynek nyomán sor kerül a használati szerződések felülvizsgálatára, valamint az új vagyonrendeletben meghatározott átruházott hatáskörök KT SZMSZ-ben történő átvezetésre.
 
II. A döntéshez szükséges információk, tájékoztatások:

A törzskönyvi nyilvántartás kapcsán 2023. április 7-én értesítés érkezett a Magyar Államkincstártól, hogy a kormányzati funkciók és államháztartási szakágazatok osztályozási rendjéről szóló 15/2019. (XII.7.) PM rendelet 2023. március 9. napjával módosult akként, hogy törlésre került a Rövid időtartamú közfoglalkoztatás 041231 funkció kódja.
A Magyar Államkincstár felhívta az Önkormányzat figyelmét, hogy az Áht. és az Áht.vhr rendelkezései alapján a KT SZMSZ 6. mellékletét és a törzskönyvi nyilvántartást legkésőbb 2023. június 7. napjáig módosítani kell.

Az elfogadott új vagyonrendelet hatályba lépése okán módosítani szükséges a KT SZMSZ átruházott hatáskörök felsorolását tartalmazó 2. mellékletét az alábbiak szerint:

A 2. melléklet 1. pontja tartalmazza a Polgármesterre átruházott és önkormányzati rendeletben szabályozott hatáskörök felsorolását. A 2. melléklet, 1. cím, 1.1. pont, 1.1.6. alpontja helyébe a következő rendelkezés lép:
{A Polgármester átruházott hatáskörben} „Az önkormányzati vagyongazdálkodás körében
a) dönt a korlátozottan forgalomképes vagyon tulajdonjogának megszerzéséről, hasznosításáról, használatba adásáról és haszonélvezetbe adásáról nettó 3 millió forint forgalmi érték összeghatárig;
b) dönt a forgalomképes vagyon tulajdonjogának megszerzéséről, átruházásáról, hasznosításáról, használatba adásáról és haszonélvezetbe adásáról nettó 3 millió forint forgalmi érték összeghatárig;
c) dönt öröklés, illetve az Önkormányzat javára vagyonról történő lemondás elfogadásáról nettó 25 millió forint összeghatárig;
d) dönt önkormányzati vagyon tulajdonjogának ingyenes vagy kedvezményes, bármely jogcímen történő átruházásáról, vagy a vagyon egyéb módon történő, ingyenes vagy kedvezményes hasznosításáról nettó 500.000 forint értéket meg nem haladóan;
e) dönt leselejtezett ingó vagyon ingyenes, vagy kedvezményes átruházásáról;
f) dönt önkormányzati ingatlan vagyon alkalmi jellegű ingyenes, vagy kedvezményes hasznosításáról;
g) dönt behajthatatlannak nem minősülő követelésről, vagy annak egy részéről történő lemondásról nettó 3 millió forintot meg nem haladó követelés összeg esetén;
h) dönt az Önkormányzat és a fenntartásában működő intézmények perbeli, vagy peren kívüli egyezség megkötésére vonatkozóan nettó 3 millió forint pertárgy értéket meg nem haladó peres és nemperes eljárás esetében.”

A 2. melléklet 2. pontja tartalmazza a Pénzügyi, Jogi és Gazdasági Bizottságra átruházott és önkormányzati rendeletben szabályozott hatáskörök felsorolását. A 2. melléklet, 2. cím, 2.1. pontja a következő 2.1.2. és 2.1.3. ponttal egészül ki:
{A Pénzügyi, Jogi és Gazdasági Bizottság átruházott hatáskörben}
„2.1.2. Dönt korlátozottan forgalomképes vagyon esetében a nettó 3 millió forint forgalmi értéket meghaladó, de nettó 25 millió forintot meg nem haladó forgalmi értékű vagyon tulajdonjogának megszerzéséről hasznosításáról, használatba adásáról és haszonélvezetbe adásáról.
2.1.3. Dönt forgalomképes vagyon esetében a nettó 3 millió forint forgalmi értéket meghaladó, de nettó 25 millió forintot meg nem haladó forgalmi értékű vagyon tulajdonjogának megszerzéséről, átruházásáról hasznosításáról, használatba adásáról és haszonélvezetbe adásáról.”

A KT SZMSZ 1. mellékletében az Önkormányzat intézményei kerültek felsorolásra legfontosabb alapadataikkal. A Képviselő-testület 2023. februárjában döntött arról, hogy a 2151 Fót, Béke utca 35. szám alatti telephelyet teljes egészében a Könyvtár számára biztosítja, ezért ez az információ is pontosításra került.

A fentiek alapján az alábbi rendeletalkotási javaslatokat terjesztem a Tisztelt Képviselő-testület elé.

IV. Határozati javaslat:
…/2023.(V.31.) KT-határozat
A Képviselő-testület felkéri a Polgármestert, hogy Fót város Önkormányzat törzskönyvi nyilvántartásának módosításához szükséges dokumentumokat nyújtsa be a Magyar Államkincstár részére.

Felelős: Polgármester
Határidő: 2023. június 7.

Jogszabályi hivatkozás: 
· az államháztartásról szóló 2011. évi CXCV. törvény
· az államháztartásról szóló törvény végrehajtásáról szóló 368/2011. (XII.31.) Kormányrendelet
· a Képviselő-testület és szervei szervezeti és működési szabályzatáról, valamint az önkormányzati képviselők tiszteletdíjáról, költségtérítéséről és a Polgármester jutalmáról szóló 14/2020. (IX. 28.) önkormányzati rendelete

Az előterjesztés mellékletei:
1. melléklet: a Képviselő-testület és szervei szervezeti és működési szabályzatáról, valamint az önkormányzati képviselők tiszteletdíjáról, költségtérítéséről és a Polgármester jutalmáról szóló 14/2020. (IX. 28.) önkormányzati rendelet módosításáról szóló …/… (…) önkormányzati rendeletet (indokolás és hatásvizsgálati lap)

